Olen sündinud Võrumaal. Olin alles väike laps, kui minu pere kolis Tarvastusse, Mustlasse. Seega on minu minu lapsepõlv, kooliaeg ning olulisemad aastad mu elus möödunud just Mulgimaal. Viimased kümme aastat olen elanud Viljandis.  Olen üles kasvatanud kaks tütart ja praegu kasvatan väikest poega. Suurt rõõmu pakuvad ka neli pisikest lapselast. Leian, et  perekond ja järelkasv on just need olulised väärtused, millele panustada ning mis meie riiki ja elu parema tuleviku poole edasi kannavad.  Südamelähedane on ka igasugune sportlik ning aktiivne tegevus. Eriti armastan võrkpalli mängida, samuti mägimatkadel käia ning suusatada. Põnev on avastada uusi kohti maailmas, eriti, kui sellega kaasneb ekstreemne füüsiline pingutus.   Tööalaselt oman kogemust nii maaparanduse alal kolhoosis, kui ka eraettevõtjana jaekaubanduses. Viimased kuus aastat olen töötanud  Tarvastu vallavanemana.   IRL'i liikmena on mulle südamelähedane isamaaline meelsus ja hooliv suhtumine oma riigi kodanikesse. Soovin anda oma panuse, et kodumaa väärtustamine ja tugev kaitsetahe oleksid need omadused, mis nii noortele, kui vanadele saaksid peamiseks eesmärgiks. Oluline on noori juba maast madalast õpetama armastama ja hoidma oma isamaad. Samuti tuleks pingutada ka selle nimel, et hakkajatel noortel oleks võimalik omandada korralik haridus. Noor, haritud ja isamaaline Eestimaa on just  see, mida me praegusel ajal vajame.